[{"text_idx": "#000000", "text": "La 24an de februaro Moskva Esperanto-Asocio MASI ig\u0302os 25-jara. Antau\u0306 kvarono da jarcento la ambasadoro de Hungario en Moskvo Gyo\u0308rgy Nanovfszky en c\u0302eesto de la rektoro, instituta administrantaro kaj dekoj da studentoj-esperantistoj, tondis rug\u0302an rubandon en la biblioteka salono de Moskva au\u0306tomobilkonstrua instituto (MASI), simbolante aperon de nova esperantista kolektivo \u2014 Moskva Amikaro de Studantoj kaj Instruantoj (MASI)."}, {"text_idx": "#000001", "text": "Ekde tiam senlace, seninterrompe kaj sukcese MASI laboras por moskva kaj rusia Esperanta movado: popularigas Esperanton, instruas g\u0302in, organizas Esperantajn eventojn, vojag\u0302as per kaj por Esperanto. Niaj agadoj, kiel teatraj\u0302oj, lingvaj festivaloj, Esperanto-Pos\u0302tkrucig\u0302o, gazetaj artikoloj ktp estas konataj ankau\u0306 eksterlande, multgrade danke al nia multjara kunlaboro kun La Ondo de Esperanto kaj La Balta Ondo."}, {"text_idx": "#000002", "text": "Okaze de la naskig\u0302dato de MASI la kolektivo c\u0302iujare organizas eventon kun la nomo APERo (Antau\u0306printempa Esperanto-Renkontig\u0302o). G\u0302ia komenca ideo estis lingva mergig\u0302o por finintoj de la parola Esperanto-Kurso FaRo (\u201cFaru la Rondon!\u201d), kiun partoprenas ne nur komencantoj, sed ankau\u0306 spertaj esperantistoj por kreo de natura Esperante parolanta medio. Nun APERo akceptas c\u0302iujn homojn, kiuj pretas gardi la lingvan disciplinon, ne krokodilante."}, {"text_idx": "#000003", "text": "Grupfoto de la pasint-jara APERo"}, {"text_idx": "#000005", "text": "La temo de c\u0302ijara APERo estas \u201cJubileoj\u201d. Jes, ajnaj jubileoj \u2014 Esperantaj, historiaj, sciencaj, kulturaj, privataj ktp \u2014 okazintaj kaj okazontaj iam ajn. Tamen kun dezirinda akcento c\u0302e la jaro 2020."}, {"text_idx": "#000006", "text": "Se vi partoprenus nian APERon, kiun jubileon vi prezentus? Eble vi ec\u0302 povus aperi c\u0302e APERo kun viaj programkontribuoj? Kun danko ni akceptus viajn salutojn kaj gratulojn okaze de la jubileo de MASI!"}, {"text_idx": "#000007", "text": "Viaj kontribuoj en ajna formo multe variigus nian programon kaj aldonus al ni senton de internacia kunapogo kaj esperantista amikeco."}]